google/wiki40b huggingface dataset:
Middelhavslekene 2013

Middelhavslekene 2013. De syttende middelhavslekene ble arrangert i Mersin i Tyrkia i perioden 20. til 30. juni 2013. Det var 2 994 utøvere fra tjuefire nasjoner som deltok i tjueseks sporter. Italia ble beste nasjon med sytti gullmedaljer foran Tyrkia med førtisju.
Kia Niro

Kia Niro (2016–) er en mindre "crossover" SUV fra sørkoreanske Kia.
Den kom i 2016 som hybridbil og er bygd på samme plattform som Hyundai Ioniq, med 1,6 liters bensinmotor på 105 hk pluss en 44 hk elmotor. Den har autobrems og kan fås i utstyrsutgavene "Classic", "Active" og "Exclusive" med trådløs lading i elførersetet.
Fra 2017 fås den som ladbar hybrid PHEV med samme to motorer men 112 færre liter på grunn av batteriene.
Varianten electric fra 2018 har omtrent samme 204 hk elmotor som Chevrolet Bolt (og Opel Ampera-e), og ellers lik søsterbilen Hyundai Kona EV.
Øst-Timors herrelandslag i fotball

Historie

Øst-Timor er på grunn av landets uavhengighet i mai 2002 et av de yngste landslagene i verden. Deres første offisielle landskamp ble spilt borte mot Sri Lanka den 21. mars 2003 (3–2). Øst-Timor deltok for første gang i VM-kvalifisering i 2007, hvor laget spilte to kamper i et innledende runde mot Hongkong, men tapte 3–11 sammenlagt og gikk derfor ikke videre. Laget deltok i kvalifisering til asiamesterskapet for første gang i 2003, men røk ut i innledende kvalifiseringsspill mot Sri Lanka og Taiwan.
Øst-Timor regnes for å være blant de svakere asiatiske landslagene i henhold til FIFAs verdensranking. (151/209 per 7. mai 2015).
13. november

Navnedag

Kirsten, Kirsti.
Salangen

Historie

Salangen ble opprettet som kommune fra 1. juli 1871. I 1964 blei Salangen og Lavangen slått sammen i én kommune under navnet Salangen. I 1977 blei de så delt igjen.
Grunnkretser i Salangen kommune

Kommunevåpenet

Kommunevåpenet består av en sølvgrå sel på blå bunn (Steinkobbe). Bakgrunnen for kommunevåpenet er kommunens navn som på norrønt er Selanger, med betydninga Selfjorden.

Kirker og kapell

Salangen kirke ligger i kommunesentret Sjøvegan og ble tatt i bruk i 1981. Kirken er bygd av betong og tre. Elvenes kapell ligger på Elvenes 11-12 km øst for kommunesentret Sjøvegan.

Natur

Naturen i Salangen kommune byr på stor variasjon fra hav til fjell. Salangselva og Løksebotnvassdraget gir muligheter til fiske. Salangselva som munner ut innerst i Sagfjorden er kjent for å være en av Norges beste sjørøyevassdrag. Det er også gode muligheter for havfiske. Gjennom titusener av år har Sagelva dannet grotter på sin vei mot havet. Sagelvas grotter gir anledning til en annerledes naturopplevelse. Kommunen består av en rekke fjell- og turområder som kan benyttes både sommer og vinter.

Idrett

Salangen har tre idrettslag. Salangen idrettsforening, Øvre Salangen idrettslag og Seljeskog idrettslag.
Tanyana

Utseende

En liten (ca. 2 millimeter), avlang, blank, rødbrun gjødselbille. Hodet er bredt og skovlformet, tydelig innbuktet foran. Pronotum er avrundet firkantet, spredt punktert, med en tann nær bakkanten på hver side. Dekkvingene er jevnbrede med kraftige punktstriper. Beina er nokså spinkle.

Levevis

Biologien til denne slekten er ukjent.

Utbredelse

Slekten er utbredt i det nordlige Sør-Amerika.
Roman Sjisjkin

Landslaget

24. mars 2007 fikk han sin første landskamp for Russland mot Estland.
Han ble tatt ut i Russlands EM-tropp til EM i Frankrike 2016.
Han ble tatt ut i Russlands tropp til FIFA Confederations Cup 2017 i Russland.
1560-årene

-- 1560 -- 1561 -- 1562 -- 1563 -- 1564 -- 1565 -- 1566 -- 1567 -- 1568 -- 1569
Tiårsoversikt
Haplotinea insectella

Utseende

En liten (vingespenn 12-19 millimeter), brunspraglete møll. Hodet, forkroppen og forvingene er gråbrune med gulbrune flekker. bakvingene grå med grå hårfrynser. Larven er gulhvit med brunt hode og lyst gulbrun nakkeplate. Den beslektede arten Haplotinea ditella er meget lik, men denne er foreløpig ikke funnet i Norge.

Levevis

Arten har larver som lever på ulike slags dødt organisk materiale. Lenger sør er den funnet i kjuker og død ved, men hos oss ser det ut til at den bare finnes innendørs. Den kan finnes i korn og mange andre slags lagrede matvarer, men er ikke regnet som et av de verste skadedyrene her.

Utbredelse

Arten er vidt utbredt i Europa og Asia og finnes også i Nord-Amerika, men det er uvisst om den er opprinnelig der. I Norge er den funnet innendørs over det meste av landet.
Gil Vicente FC

Historie

Klubben ble grunnlagt i mai 1924 og ble oppkalt etter poeten Gil Vicente. Deres første sesong i landets øverste divisjon kom først i 1990, men har siden vekslet på å spille i Primeira Liga og Segunda på nest øverste nivå. Fra 2004/2005-sesongen gikk laget fra å spille på Estádio Adelino Ribeiro Novo til å spille på deres nåværende stadion etter at Estádio Cidade de Barcelos stod ferdigbygd. Deres nye stadion har en kapasitet på om lag 12 000 tilskuere, og har vært brukt til offisielle kamper av det portugisiske U21-landslaget.
Langrenn under Vinter-OL for ungdom 2012

Langrenn under Vinter-OL for ungdom 2012 ble arrangert fra 14. til 16. januar 2012, på Seefeld Arena i Seefeld, Østerrike.
Det ble arrangert to øvelser for gutter og to for jenter. I tillegg ble det arrangert en stafett for mikslag, der langrennsløpere og skiskyttere deltok sammen, se Skiskyting under Vinter-OL for ungdom 2012. 
Det deltok 90 utøvere fra 42 nasjoner.
Parlamentsvalget i Italia 2018

Etter valget

Etter valget ga president Sergio Mattarella 23. mai 2018 oppdraget til Giuseppe Conti med å danne regjering. Conti ga opp 27. mai samme år da presidenten hadde motsatt seg hans ønske om å ha Paolo Savona som finansminister. Savona var motstander av EU, mens presidenten var en sterk tilhenger.
Glyptogermarostes

Utseende

En liten (ca. 5 millimeter), bred bille. Som vanlig for Ceratocanthinae kan de rulle seg til en kule. Arten er mørk med bronseaktig metallglans, kantene av hode og pronotum, og beina, er rødlige. Pronotum er mye bredere enn langt, kraftig avsmalnende bakover slik at det dannes er kraftig innskjæring mellom pronotum og dekkvingene. Pronotum har tverrlinjet mikroskulptur og en u-formet, opphøyd ribbe i midten. Dekkvingene har skarpe, opphøyde lengderibber som er kurvede foran.

Levevis

Ingenting er kjent om biologien til denne arten.

Utbredelse

Slekten er bare kjent fra ett enkelt eksemplar fra Brasil.
Micropoecila

Utseende

En middelsstor, blank, for det meste rødbrun gullbasse. Hodet, beina, to flekker på pronotum, scutellum og dekkvingenes innerkant (søm) er svarte.

Levevis

Larvene lever gjerne i råtnende ved eller annet dødt, organisk materiale.
De voksne billene besøker gjerne blomster for å ete pollen.

Utbredelse

Arten er utbredt i Australia, der den finnes både på øst- og vestkysten.
Bondekommunalisme

Bondekommunalisme er et begrep laget i moderne tid for å beskrive lokalsamfunn og lokalstyring i Norge fra senmiddelalderen og opp til moderne tid. Uttrykket kan defineres som samhandling i lokalsamfunnet for å løse offentlige oppgaver. Mange har ment at senmiddelalderen var en forfallstid der kongedømmet mistet kontroll lokalt og bøndene igjen tok i bruk bygdetingene. Syslene og sysselmennene ble etterhvert erstattet av len og lensherrer, noe som i noen grad gjorde kongen og kongens tjenestemenn fjernere for bøndene enn tidligere. Kongemakt og kirke var likevel til stede overalt i Norge, men deres nærvær bygde i stor grad på samarbeid med lokalsamfunnet.
Historiker Steinar Imsen har kalt det norske riket i senmiddelalderen for en «bondestat». Bøndene foretrakk å løse flest mulig oppgaver lokalt. Dette gjaldt først og fremst rettsstell og forsvar, både mot opprører i lokalsammfunnet og mot angrep utenfra. Formelt hadde kongens sysselmann og lagmann ansvaret for dette, men disse satt i byene. Lensmenn og lagrettemenn ble derfor utpekt blant bøndene for hevde deres interesser lokalt. Andre oppgaver som ble løst lokalt var veihold, budstikke, eiendoms­trans­aksjoner og forvaltning av fattigkassen (som en fjerdepart av tienden gikk til). Ved konflikter foretrakk bøndene privat forlik og kompromiss fremfor rettssak.
At bøndene gjorde opp seg i mellom ble mislikt av kongen, som da gikk glipp av inntekter fra bøter. I dag ser man gjerne på slike private forlik som korrupsjon. Men for bøndene var dette ikke bare en billigere måte å løse saker på, det var også en løsning som ivaretok begge parters interesse. Bøndene skulle tross alt leve videre sammen i samme bygd etter konflikten. Et privat forlik gjorde dette enklere, og bøndene foretrakk derfor å ordne opp selv. Det var ikke før mot slutten av 1600-tallet at kongemakten for alvor slo ned på den lokale konfliktløsningskulturen. Først etter det kan vi med rimelighet snakke om private forlik som «korrupsjon».
Yue Fei-tempelet

Yue Fei-tempelet, også omtalt som Yuewangtempelet (forenklet kinesisk: 岳王庙; tradisjonell kinesisk: 岳王廟, pinyin: Yuèwáng miào) er et tempel bygd til Yue Feis ære. Han var en general av det sørlige Song-dynasti som kjempet mot det jursjenske Jin-dynastiet under Jin–Song-krigene, etter at Kinas hovedstad var blitt flyttet sør til Hangzhou. Tempelet ligger nær Vestsjøen i Hangzhou.
Tempelet ble bygd under Song-dynastiet til Yue Feis minne i 1221. Tempelområdet omdatter ikke bare det egentlige Yue Fei-tempelet, men også Lojalitetstempelet og  Yue Fei-mausoleet. Tempelet ble ombygd og gjenoppbygd en rekke ganger. Gravene og gravskulpturene er fra 1200-tallet, og er blitt omsorgsfullt restaurert.
Financier

Financier er et søtt bakverk basert på finmalt mandel, ikke helt ulik en mazarin. Visse franske bakerier anvender betegnelsen visitandine, et navn som bygger på antagelsen om at de opprinnelig ble bakt i Besøkelsesordenen.
Ifølge et annet rykte skal bakverket ha blitt oppfunnet omkring 1890 av en fransk sukkerbaker ved navn Lasne som ville bake noe som kunne spises uten å klisse til hendene. Ytterligere en forklaring er at kaken først ble populær i Paris' finanskvarter rundt Bourse du Commerce.
Finsk spets

Opprinnelse og alder

Som hunderase er finsk spets fra Finland, men den må sees i nær sammenheng med karelsk-finsk laika, som kan hevdes å være en russisk variant av samme rase. Etter avtale mellom den finske og russiske kennelklubben, datert 5. juli 2006, kan karelsk-finsk laika opptre som finsk spets på FCIs utstillinger og jaktprøver.
Som type er dette en urhund, men hvor gammel den egentlig er vet man lite om. I fordums tid ble den brukt som jakthund på pelsvilt som ekorn og mår, skogsfugl, elg og bjørn. Den er fortsatt en populær jakthund, men nå jakter man helst fugl med denne praktfulle hunden.
Rasestandarden stammer opprinnelig fra 1892, den gang under navnet finsk fuglehund. Fra 1897 har den imidlertid gått under navnet finsk spets. FCI anerkjente rasen i 1935, og i 1979 ble den anerkjent som Finlands nasjonalhund.
Akkurat når rasen kom til Norge vet man ikke, men den kan ha kommet så tidlig som med den finske innvandringen til Finnskogtraktene. Den norske spesialklubben ble dannet i 1985.

Utseende, anatomi og fysikk

Finsk spets er en liten mellomstor hund med en kvadratisk form og stolt reisning. Hodet er mellomstort, tørt og kileformet, og det gir hunden et revelignende utseende. Tydelig markert stopp, spisse stående og meget rørlige ører. Dyp brystkasse, noe opptrukket buklinje, kraftig rett rygglinje. Muskuløse bein og relativt små runde labber. Halen bæres ringlet over lende, med tuppen pekende mot låret.
Pelsen er kort på hodet og beinas framsider, rett og noe lenger langs sidene, på halen og beinas baksider. Enda lengre over skuldrene (spesielt hanner). Underullen er kort, tett og myk, og gjerne endel lysere enn grunnfargen. Grunnfargen er rødbrun eller gyllenrød, i skiftninger fra lysere nedover beina og i buken, til mørkere over ryggen. Små hvite tegninger tillates på labbene. Likeså en hvit stripe i brystet. Innslag av sorte hår er også tillatt langs rygglinjen og rundt munnen.
Hannene blir ca. 44–50 cm i skulderhøyde og veier normalt 12–13 kg. Tispene blir ca. 39–45 cm i skulderhøyde og veier normalt 7–10 kg.

Bruksområde

Finsk spets er en allsidig brukshund og en ypperlig familiehund. Som jakthund er den å regne som treskjeller. Den brukes i dag først og fremst til jakt på skogsfugl, men den har også utmerkede egenskaper for å jakte storvilt, for eksempel elg, hjort og brunbjørn. I tillegg kan den med fordel brukes til en rekke former for hundesport. Rasen er også en habil vakthund og varsler lett, og en spennende utstillingshund.

Lynne og væremåte

Finsk spets er en livlig, modig og glad hund. Den har faktisk et mangfold av lyder (den jodler) som kan minne og basenji og ny-guinea syngehund. Den er ofte litt mistenksom overfor fremmede. Man kan godt bo på i en liten leilighet i byen og ha en slik hund, men da må man påregne å tilbringe mye tid ute. Den trenger forholdsmessig mye mosjon, og bør dessuten få en del psykiske oppgaver om den skal trives maksimalt. Den trenger bestemt, men varsom dressur og den vil ikke respondere godt på hard behandling.

Annet

Rasen regnes som sunn og er svært renslig av seg. Pelsen trenger normalt vedlikehold.
Optode

Prinsipp

Prinsippet for målingen er en kjemisk film hvis fluoresens forandres avhengig av f.eks. tilgangen på oksygen (eller endring i pH). I tilfellet med oksygen vil denne filmens fluoresens minske med økende oksygenkonsentrasjon. Minskningen er ikke lineær, men det vil likevel holde med en to-punkts kalibrering. Denne filmen er limt til en optisk kabel som er koblet til en liten boks som sender ut blått lys og måler det røde lyset(fluoresense) som kommer tilbake.
Dasyvalgoides

Levevis

Larven utvikler seg i morken ved. De voksne billene kan finnes på blomster, ofte flere sammen.

Utbredelse

Arten er beskrevet fra Fujian-provinsen i Kina.
Brachypalpoides lentus

Utseende

Brachypalpoides lentus er en ganske stor blomsterflue. De to første bakkroppsleddene er skarpt røde, resten av fluen er svart. Bakføttene er kraftige, lårene (femorae) er sterkt fortykket og leggene (tibiae) krummet. Ansiktet har en påfallende bule i midten, "nese".
Arten ligner noen av artene i slekten Xylota, men kan skilles fra disse på de helt svarte bakbein og svart bakkroppsspiss.

Levevis

Larvene lever i fuktig, råtten død ved. Alle fluer gjennomgår en fullstendig forvandling, med et puppestadium mellom stadiet som larve og voksen.
Cao Đài

Cao Đài eller caodaisme er et trosretning oppstått i Vietnam i 1919/26. Caodaismen er i det vesentlige en syntese med elementer fra konfucianismen, taoismen, buddhismen og katolisismen, og med innslag fra teosofi og okkultisme. Den oppstod i en av de mange vietnamesiske miljøer som influert av fransk kultur forlot de tradisjonelle okkulte skikker av sen-taoistisk merke og tok til seg mer moderne og vestlige former for spiritisme.

Offisiell grunnleggelse

Den første person av vesentlig betydning i samfunnet som konverterte til gruppen, var Le Van Trung. Han ble raskt fellesskapets overhode, og gruppen begynte så å vokse og utbre seg svært raskt. Trossamfunnet ble offisielt grunnlagt 7. oktober 1926 i Tay Ninh, og etter noen få år omfattet det 1½ millioner medlemmer, blant dem mange samfunnstopper.

Synkretisme

Veksten skyldtes meget av sin suksess den ovennevnte synkretisme: Fra konfucianismen kom dens rettsoppfatning; fra buddhismen kom dens lære om reinkarnasjon og karma; fra taoismen visse okkulte bruk; fra katolisismen idealet om den verdensomspennende kjærlighet, den hierarkiske struktur med pave, kardinaler og erkebiskoper, og symbolet for Gud som et øye i en trekant; fra vietnamesisk folketro forfedrekult. Det moralske fundament er buddhistisk og konfuciansk. Men synkretismen går lenger: Caodaismen har en rekke helgener, og blant dem er også Perikles, Julius Cæsar, Li Thai Po, Jeanne d’Arc, Voltaire, Victor Hugo og Sun Yat Sen.

Cao Dai-staten

Ved sin faste hierarkiske struktur fikk Cao Dai snart en slags stat med Tay Ninh som hovedstad. Der reformerte de jordbruk og etablerte et sosialvesen. Under Japans okkupasjon av Vietnam mottok Cao Dai-staten våpen fra erobrerne og skapte en egen hær på 20 000 mann.
Etter annen verdenskrigs avslutning støttet den til å begynne med Vietminh-partiet, men senere franskmennene. Etter en maktkamp mot de rivaliserende religiøse bevegelser Hoa Hao og Binh Xuhan vant Cao Dai under ledelse av sin pave Pham Cong Tak og general Nguyen Thanh Phuong politisk kontroll over Sør-Vietnam og tvang Bao Dai ut av sitt embede. De bidro også til Ngo Dinh Diems maktovertagelse, men gjorde senere opprør mot ham.
I februar 1956 inntok Ngo Dinh Diem Tay Ninh og inkorporerte caodaisthæren i de sørvietnamesiske, militære styrker. Pham Cong Tak måtte flykte til Kambodsja, og Cao Dais politiske ambisjoner ble knust.

Etter Vietnamkrigen

Etter Vietnamkrigens avslutning i 1975 ble det opprettet en rekke caodaisentre rundt om i verden i land med vietnamesiske flyktninger. Det var omkring år 2000 anslagsvis to millioner caodaister i Vietnam, Kambodsja, Frankrike og USA. Hovedkvarteret er fremdeles i Tay Ninh, litt utenfor Ho Chi Minh-byen.
Caodaismen er fortsatt en viktig religiøs bevegelse i Vietnam.
Den internasjonale sikkerhetskonferanse

2019

Sikkerhetskonferansen i 2019 hadde som hovedtemaer selvforståelsen til Den europeiske union, det transatlantiske samarbeidet og virkningene av en ny æra for konkurransen mellom stormaktene.

2016

Temaene var I 2016 freds- og sikkerhetspolitikk, krigen i Syria, flyktningkrisen og den europeiske sikkerhetsordning. 
Konferansen ble åpnet av Tysklands forsvarsminister Ursula von der Leyen. Blant deltakerne forøvrig var Federica Mogherini, George Soros, Erna Solberg, Frank-Walter Steinmeier, Sergej Lavrov, Jens Stoltenberg, Dmitrij Medvedev, Ine Eriksen Søreide og John F. Kerry.
Rangiroa

Rangiroa er en atoll og en kommune i Tuamotuøyene i Fransk Polynesia. Folketellingen i 2017 viste et innbyggertall på 3 855. Avatoru and Tiputa er de største landsbyene.
Med en lengde på 75 km og en bredde på 25 km er Rangiroa den største atollen i Fransk Polynesia og den nest største i verden.
Rangiroa har flyplass. Den ligger 5,5 km sørøst for Avatoru.
Oksevatnet landskapsvernområde

Oksevatnet landskapsvernområde ligger i Vardø kommune i Finnmark. Området ble opprettet i 1983 og er på 5,5 km². Landskapsvernområdet er opprettet på grunn av sin kvartærgeologi og sine morenetrinn.
Kalsiumkarbid

Anvendelse

Er brukt som brensel i karbidlamper, hvor acetylengass dannes og gir et intenst hvitt lys.
Kalsiumkarbid kan kjøpes i enkelte farge/kjemi-forretninger der det kan anvendes mot jordrotter (Arvicola terrestris) i hager.
Kalsiumkarbids fremste anvendelsesområde er i stålindustrien der den anvendes for å rense jern og stål fra svovelforbindelser og for tilvirkning av acetylengass til sveiseindustrien. Acetylen blir forøvrig også brukt til framstilling av kjemikalier som for eksempel PVC.
Elevråd

Et elevråd er et demokratisk organ valgt av elevene for elevene på en skole. 
I Norge skal alle skoler opprette elevråd, med hjemmel  er ifølge opplæringslova, pliktig til å opprette et elevråd. Formålet med elevrådet er, ifølge opplæringsloven § 11-2 og § 11-6, å «fremje fellesinteressene til elevane på skolen og arbeide for å skape godt lærings- og skolemiljø. Rådet skal også kunne uttale seg i og komme med framlegg i saker som gjeld nærmiljøet til elevane» i grunnskolen og «arbeide for læringsmiljøet, arbeidsforholda og velferdsinteressene til elevane» i videregående skole.
Det første elevrådet i Norge ble etablert 6. mars 1919 på Nissens Pikeskole.
Elevråd ble lovfestet og pliktig for hver skole i 1964.

Landsomfattende elevorganisasjoner

Norges Gymnasiastsamband (NGS) ble stiftet i 1959. Norsk Elevorganisasjon ble opprettet i 1993. De to fusjonerte i 1999 og dannet Elevorganisasjonen. 
Yrkesskoleelevenes og Lærlingenes Interesseorganisasjon eksisterte fra 1970 til 1994.
Antoine Godeau

Liv og virke

Hans tidlige skrifter vant interesse til en slektning i Paris, hans onkel Valentin Conrart, og inviterte ham til seg. I hans hus samlet den litterære eliten i Paris. Et av resultatene fra disse møtene var opprettelsen av Académie française, hvor Godeau ble en av medlemmene og den tredje som fikk oppdraget å avlevere en ukentlig tale til medlemmene.
Etter han bosatte seg i Paris ble han snart en av de faste og populære gjestene ved den litterære salongen Hôtel de Rambouillet. På denne tiden ble sagt at ethvert verk c'est de Godeau var et segl av anerkjennelse. Kanskje han best kjente verk fra hans tidligste år er hans avhandling Discours sur les oeuvres de Malherbe (1629), som viser kritisk dyktighet og er av en viss verdi for litteraturhistorien til fransk prosa på 1600-tallet.
I 1636 utnevnte Richelieu ham til biskop av Grasse etter at Godeau hadde dedikert sin første religiøse komposisjon, en poetisk parafrase av salmen Benedicite omnia opera Domini. Han viste seg som en mønstergyldig prest. Ved en pavelig bulle av pave Innocens X fikk han myndighet til å forene bispedømmene Grasse og Vence under sin administrasjon, men da han fikk motstand fra presteskapet i Vence, oppga han Grasse og etablerte seg ved Vence. Han ga på ingen måte opp andre interesser. I 1645 og 1655 tok han framtredende del i generalforsamlingen det franske presteskapet og under regentskapet til Anna av Østerrike var han fullmektig for eiendommene i Provence. Han ble rammet av slag i 1672 og døde i Vence, sekstisju år gammel.
Balikpapan

Demografi

Balikpapan kommune har et areal på 503 km² og 639 031 innbyggere (pr. 31. desember 2011). Dette gir en folketetthet på over 1270 innbyggere pr km².
Wildlife

Wildlife er en tegneserie av den norske tegneserieskaperen Lars Lauvik. Den gikk i Smult. Etterfølgeren til denne serien heter Eon.
Rheinische Friedrich-Wilhelms-Universität

Rheinische Friedrich-Wilhelms-Universität er et universitet i Bonn i den tyske delstaten Nordrhein-Westfalen.
Det ble grunnlagt som Kurkölnische Universität i 1777 med fire fakulteter: teologi, jus, medisin og Weltgelehrtheit (historisk-filosofisk). I 1784 tildelte keiser Josef II universitetet retten til å tildele lisensiat- og doktorgrader, som var anerkjent i hele det tysk-romerske rike. Universitetet ble stengt under den franske okkupasjonen i 1798. Først den 18. oktober 1818 ble det åpnet igjen, denne gangen under dagens navn til ære for kong Fredrik Wilhelm III av Preussen som det tredje prøyssiske universitetet etter Humboldt-universitetet i Berlin og universitetet i Breslau.
I vintersemesteret 2003 hadde universitetet ca. 38 000 studenter, deriblant 5 500 utenlandske fra 130 land. På grunn av innføringen av studiegebyr sank studenttallet til ca. 31 000 i sommersemesteret 2004.
Finlands riksdag

Historie

Finland ble i 1809 erobret fra Sverige av Russland. Samme år sammenkalte tsar Alexander I av Russland – som nå også var storfyrste av Finland til en lantdag i Borgå. Lantdagen var en stenderforsamling, med utgangspunkt i de svenske bestemmelsene om Sveriges ståndsriksdag, ettersom keiseren hadde lovet at gammel svensk rett inntil videre skulle gjelde i Finland.
I og med Lantdagsordningen 1906 ble det innført lik og allmenn stemmerett – Finland ble således det første landet i Europa med allmenn stemmerett for kvinner – og stenderforsamlingen ble omgjort til en enkammerforsamling.
Det nåværende Riksdagshuset ble tatt i bruk i 1931. 
Siste valg til parlamentet fant sted i april 2019. 
Riksdagens president kalles talman (Eduskunnan puhemies).

Grunnlov

Ifølge den finske grunnloven er parlamentet øverste beslutningsmyndighet i Finland. Suvereniteten tilhører folket, og makten er tilført parlamentet. Det vedtar lover, statsbudsjettet, godkjenner internasjonale traktater og fører tilsyn med virksomheten. Parlamentet kan endre grunnloven, gi mistillit til statsråder og overstyre presidentens veto. Lovgivningen kan være initiert av statsråd, eller ett av medlemmene i riksdagen. For å kunne gjøre endringer i Grunnloven, må de godkjennes to ganger av riksdagen, i to påfølgende valgperioder med et generelt valg avholdt i mellom.
Medlemmer av parlamentet har parlamentarisk immunitet: Uten riksdagens godkjenning kan ikke medlemmene bli tiltalt for noe de sier eller gjør i løpet av parlamentsforhandlingene, eller bli arrestert eller anholdt unntatt ved alvorlige lovbrudd.